 

**בבית הדין הצבאי המחוזי**

**במחוז שיפוטי צפון**

בפני השופטים: סא"ל חיים בלילטי – אב''ד

רס"ן הדר בן אהרון – שופטת

סרן ענאן מדאח – שופט

**בעניין: התובע הצבאי (ע"י ב"כ, סרן נדב קורנבלום)**

**נגד**

הנאשם: ח/XXX רב"ט ע' ע' (ע"י ב"כ, עו"ד מג'יד עותמאן ממשרדו של עו"ד עלאא אלאדין עתמנה)

**הכרעת-דין**

על פי הודאתו, מורשע הנאשם בעבירה של החזקת סם מסוכן שלא לצריכה עצמית, לפי סעיף 7(א) ו- (ג) רישא לפקודת הסמים המסוכנים [נוסח חדש] התשל"ג-1973 ובעבירה של סירוב להיבדק לשם גילוי שימוש בסמים מסוכנים, לפי סעיף 127א ו- 250א לחוק השיפוט הצבאי התשט"ו-1955 בהתאם לכתב האישום ולפרטים הנוספים.

**ניתנה היום, כ"ז בניסן תשפ"ג, 18.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

**גזר-דין**

הנאשם הורשע על פי הודאתו בעבירה של החזקת סם מסוכן שלא לצריכה עצמית, לפי סעיף 7(א) ו-(ג) רישא לפקודת הסמים המסוכנים ובעבירה של סירוב להיבדק לשם גילוי שימוש בסמים מסוכנים, לפי סעיף 127א ו-250א לחוק השיפוט הצבאי.

על פי כתב האישום החזיק הנאשם עובר למעצרו, בחדרו האישי בביתו, סם מסוכן מסוג קנאביס במשקל של 27.13 גרם נטו. בחקירתו במצ"ח סירב להיבדק בדיקות הדרושות לגילוי שימוש בסמים מסוכנים על אף שנצטווה לעשות כן על ידי קש"ב.

הנאשם התנדב לשירות בצה"ל והחל בשירותו בחודש דצמבר 2020. הוא משרת כחייל בתפקיד כללי. חקירתו נפתחה בעקבות קבלת מידע מודיעיני שהחשידו בעבירות בנשק.

הצדדים עמדו על חומרת העבירות שבהן הורשע הנאשם, בפרט זו הנוגעת להחזקת הסם המסוכן שלא לצריכה עצמית. מנגד, נמסר כי נשקלו שיקולים ראייתיים, הודאת הנאשם בהזדמנות הראשונה, עברו הפלילי הנקי והחיסכון בזמן שיפוטי.

לא אחת עמדו בתי המשפט על חומרת נגע הסמים אשר פגיעתו במוכנות הצבא, כשירותו וכוננותו רבה. חומרת המעורבות בעולם הסמים גבוהה פי כמה כאשר עניין לנו במי שעירב עצמו בעבירות סמים מסוג פשע, בדמות החזקת סם מסוכן שלא לצריכה עצמית, המהווה חוליה בשרשרת הפצת הסם לשימוש אחרים. במקרים דוגמת זה, ראויים המערבים עצמם במעשים, גם אלו הזוטרים, לענישה מכבידה והולמת מטעמי ההגנה על שלום הציבור.

על כן, לולא הצהרת הצדדים על קשיים ראייתיים ויתר הנסיבות המקלות, ראוי היה הנאשם לענישה מכבידה ומרתיעה יותר. אולם, לאור מכלול הנסיבות שהוצגו, לרבות נטילת האחריות מצד הנאשם בהזדמנות הראשונה ממש המצביעה על הפנמת הפסול שבמעשים ובראי מכלול רכיבי הענישה, ראינו לאמץ את ההסכמות.

**על הנאשם נגזרים, אפוא, העונשים הבאים:**

1. **תשעים (90) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שישה (6) חודשים למשך שלוש (3) שנים, לבל יעבור עבירה מסוג פשע לפי פקודת הסמים המסוכנים.**
3. **עונש מאסר מותנה בן שלושה (3) חודשים למשך שלוש (3) שנים, לבל יעבור עבירה מסוג עוון לפי פקודת הסמים המסוכנים.**
4. **עונש מאסר מותנה בן חודשיים (2) למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
5. **שמונים ותשעה (89) ימי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. במועד זה יפקיד הנאשמת את כלל רישיונותיו בסמכות רישוי צה"ל. הובהר והוסבר לנאשם כי יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**
6. **קנס בסך אלפיים (2000) ₪ אשר ישולם על ידי הנאשם בארבעה (4) תשלומים שווים, חודשיים ועוקבים, החל מיום 10.6.2023, באמצעות כרטיס אשראי. אם לא ישלם הנאשם את אחד התשלומים במועד יועמד הקנס כולו לפירעון מיידי.**
7. **הורדה לדרגת טוראי.**

**זכות ערעור כחוק.**

**ניתן היום, כ"ז בניסן תשפ"ג, 18.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור  
  
ק' בית הדין**

**נערך על ידי: א.ל**

**בתאריך 30.04.2023**

**חתימת המגיה: סגן שיר בן-ארמון**